Inger Marie Bruun-Vierø (RV), 2000-10-26:
Det Radikale Venstre ønsker, at børn og unge skal færdes i røgfri miljøer.
Derfor er vi glade for dette lovforslag.
Når vi ved, at tre fjerdedele af alle rygere er begyndt at ryge, inden de blev 16 år, og når vi ved, at rygning koster omkring 12.000 dødsfald om året, så er det egentlig underligt, at vi ikke tidligere har grebet ind over for rygning i skoler og institutioner for børn og unge. Naturligvis kan man altid diskutere, hvor langt man skal gå for at beskytte folk mod sig selv, men disse tal er så store, at det rigeligt retfærdiggør et indgreb. Vi laver f.eks. hastighedsreguleringer for at hindre trafikulykker, og vi har arbejdsmiljøregler, der regulerer voksnes adfærd.
Hvorfor har det været sådan, at der har været berøringsangst på dette her område?
Selv om meget har flyttet sig, så er jeg da skuffet over at høre, at Venstre ikke vil være med.
Vi har en pligt til at forebygge, når det handler om dødsensfarlig adfærd, også selv om der er nogle, der bliver sure.
Den synes jeg vi skal tage på os.
Hvis vi skal hæve sundhedsstandarden i dette land, altså øge middellevetiden, så er det nødvendigt med massiv forebyggelsesindsats, og der er rygning det vigtigste punkt. Det er ideen i regeringens folkesundhedsprogram, og det er ideen i dette lovforslag.
Vi vil forebygge tilgangen af nye, unge rygere.
Men det handler jo ikke bare om forebyggelsen af tilgangen af nye rygere, det handler også om en forbedring af indeklimaet, hvilket har stor betydning for astmatikere og allergikere.
Jeg mener næsten, at dette hensyn i sig selv taler for lovforslaget.
Håndhævelsen af dette rygeforbud for børn og unge bliver muligvis vanskeligt, men her er det en fordel, at den konkrete udmøntning af forbudet finder sted decentralt.
Det er ikke en opgave for Folketinget at bestemme, om der skal være særlige rygeområder for lærerne, eller hvordan det skal indrettes, eller om forældre må ryge til forældremøder eller lignende.
Disse problemer skal løses lokalt.
Kompetencen til at udmønte lovforslaget i praksis og bestemme, hvorledes der skal skrides inden over for eventuelle lovovertrædelser, skal løses hos de organer og personer, som ifølge den relevante lovgivning i øvrigt er tillagt disse kompetencer.
Hermed fremmes det lokale engagement i princippernes realisering i både skoler og daginstitutioner, og jeg synes, det er tilfredsstillende, at det fremgår så klart af lovforslaget eller i hvert fald af bemærkningerne.
Et af de spørgsmål, som dette forbud vil blive modtaget med fra de større børns side, vil utvivlsomt være: Hvorfor må de voksne, når vi ikke må?
Svaret er selvfølgelig, at formålet er at forhindre børn og unge i at begynde at ryge.
Det er ikke et lovforslag, der retter sig imod voksne, der er startet, men jeg vil da alligevel råde alle ansvarlige for dette lovforslags gennemførelse, også ude i skoler og institutioner, til at tænke på eksemplets magt, når de skal til at implementere loven.
Som sagt: Det Radikale Venstre støtter lovforslaget.
Det bør være en grundliggende ret, at ingen udsættes for røg i deres dagligdag, i hvert fald ikke børn, og Det Radikale Venstre håber, at lovforslaget bliver modtaget konstruktivt, både i Folketinget, i skolerne og i institutionerne.